Իսրայելը մեղադրում է ԴԱԵՇ-ին Երուսաղեմի բեռնատարի միջադեպի համար
Իսրայելի վարչապետ Բենյամին Նեթանյահուն մեղադրել է ԴԱԵՇ-ին Երուսաղեմում բեռնատարի վրաերթի իրականացման համար, որի արդյունքում 4 մարդ է զոհվել՝ մեկ տղամարդ և 3 կին:
Իսրայելի վարչապետ Բենյամին Նեթանյահուն հայտարարել է, որ կիրակի օրվա բեռնատարի հարձակման իրականացնողը պաղեստինցի է՝ Արևելյան Երուսաղեմից: «Մենք պարզել ենք հարձակվողի ինքնությունը: Ամեն ինչ խոսում է այն մասին, որ նա ԴԱԵՇ-ի աջակիցն է»,- ասել է վարչապետը: Նեթանյահուն հայտարարել է, որ իշխանությունները կապ են գտել Երուսաղեմի հարձակման և անցած տարի Գերմանիայում և Ֆրանսիայում տեղի ունեցած նման ահաբեկչական ակտերի միջև, սակայն չի տրամադրել որևէ մանրամասնություն: Նա հայտարարել է, որ անվտանգության մարմինները նոր հարձակումներ կանխող միջոցառումներ են իրականացրել և փակել Արևելյան Երուսաղեմին կից շրջաններն, ուր բնակվում էր բեռնատարի հարձակման կասկածյալը: Երուսաղեմում բեռնատարը վրաերթի է ենթարկել Իսրայելի բանակի մի խումբ զինծառայողների, ովքեր կանգնած էին շրջագայություն իրականացնող ավտոբուսի մոտ: Հարձակման հետևանքով 4 մարդ է զոհվել, առնվազն 15՝ վիրավորվել: «Բեռնատարն աջ կողմով հարվածեց ինձ, որի արդյունքում ես վայր ընկա խոտերի մեջ: Չափազանց բախտավոր եմ, որ ողջ մնացի: Հրաշք էր նաև, որ միջադեպի ժամանակ չեմ կորցրել զենքս: Սկզբում ինձ թվաց սա ուղակի պատահար է, սակայն երբ բեռնատարը շրջվեց, որպեսզի, մի գուցե, ավելի շատ մարդկանց հարվածի, ես հասկացա, թե ինչ է տեղի ունեցել, դուրս հանեցի զենքս, մեկ անգամ կրակեցի անիվներին, իսկ հետո մոտեցա իրեն ձախ կողմից և կանգնելով նրան դեմ դիմաց՝ կրակեցի մինչև վերջին փամփուշտը», -պատմել է ահաբեկչությունը վերապրած էքսկուրսավար Էիտան Ռոնդը: ԴԱԵՇ-ը չի արձագանքել Երուսաղեմի այս միջադեպին, սակայն պաղեստինյան ծայրահեղական ՀԱՄԱՍ խմբավորման խոսնակը ողջունել է հարձակումը: «Իսլամական դիմադրության շարժումը՝ ՀԱՄԱՍ-ը, շնորհավորոել է Երուսաղեմի խիզախ հարձակման առիթով: Սա բնական արձագանք է մեր ժողովրդի, մեր հողի նկատմամբ իրականացրած հանցագործություններին», - ասել է խմբավորման խոսնակ Ֆահուզի Բարհումը: Խոսնակի խոսքերով այս հարձակումը նախազգուշացում է Իսրայելին, որ պաղեստինցիները երբեք չեն դադարի պայքարել իրենց իրավունքների համար: ԱՄՆ-ը և այլ շատ երկրներ ՀԱՄԱՍ-ը ճանաչել են ահաբեկչական խմբավորում: